કોર્ટમાં ઉદયના વકીલે કશિશ પર આડેધડ આરોપ લગાવ્યા અને તે પછી ધ્યેયે કેસ પોતાના હાથમાં લઈ લીધો, કશિશને તે જોઈને ધ્યેય પર પહેલાંથી ખૂબ માન અને વિશ્વાસ હતો, હવે તેમાં લાગણી પણ ભળી હતી. ધ્યેય આવે તે પહેલાં કશિશે વૉશરૃમમાં જઈને ચહેરા પર પાણીની છાલક મારી. સહેજ ક્રીમ લગાવી, હોઠ પર લાઇટ લિપસ્ટિક લગાવી. આંખોમાં સવારે લગાવેલી આઈલાઇનર ઝાંખી થઈ ન હતી છતાં એના પર હળવેથી એક કોટ લગાવી દીધો. વાળ ખોલીને ફરી ઓળી લીધા. લાઈટ યલો ટી શર્ટ અને ઓલિવ ગ્રીન પેન્ટ પર સહેજ-સાજ હાથ ફેરવી લીધો એટલે એકદમ ઇસ્ત્રી ટાઇટ દેખાય. આજ સુધી એ આવી રીતે કદી ધ્યેય માટે તૈયાર થઈ ન હતી, પણ એને આજે આમ તૈયાર થવાનું ગમ્યું. મિરરમાં જોઈને પોતાના પ્રતિબિંબ સામે એક કોન્ફિડન્સ સ્માઇલ ફરકાવતી એ બહાર આવી ત્યારે ધ્યેય આવી ગયો હતો. ધ્યેય વૉશરૃમ તરફથી કશિશને આવતી જોઈ રહ્યો.